
Til dem som har måttet klore seg ut av mørket og likevel velger å være et lys i denne verden – 

jeg er stolt av dere.


INNHOLDS-
OG TRIGGERADVARSLER

 

Dette verket har eksplisitt seksuelt innhold og scener med skrekkelementer i tillegg til inngående skildringer av tvangstanker og tvangshandlinger, for eksempel påtrengende tanker og tics. Hvis du ønsker en mer fullstendig liste over mulige triggere, kan du gå inn på nettsiden min:

«For en fantasmagori sinnet er – et møtested for

det uforenlige!»

– Virginia Woolf, Orlando


PROLOG
OND

Djevelen hadde et ondskapsfullt grin og en fløyelsmyk stemme.

«Hva har du bestemt deg for?» insisterte han mens han lot tuppen av pekefingeren gli nedover halsen hennes, med leppene bare centimeter fra pulsen, som dundret under huden.

«Du lurte meg», hvisket hun.

Han lo mot henne, og pusten kjærtegnet den feberhete huden hennes.

Han var så nær at hun knapt klarte å tenke.

Hun klarte ikke å formulere et sammenhengende svar, og hun kjente adrenalinet strømme gjennom årene igjen. Men alt som hadde ledet hit, sto brent fast i minnet hennes.

MIDNATTSBESVERGELSE

TRE NETTER TIL PHANTASMA

Måneskinnet glitret i den forgylte medaljongen rundt halsen på den kalde, døde kroppen.

Ophelia Grimm løsnet raskt morens hjerteformede halskjede før hun gikk ut av besvergelsessirkelen. Hun strakte hånden under de løse, rødbrune krøllene sine for å feste det velkjente smykket rundt halsen og fikk frysninger da det kjølige metallet la seg mot huden.

Ophelia sank ned på kne ved siden av morens bleke lik. Søsteren hennes, Genevieve, sto spent og stille og så på noen meter unna. Ophelia strammet grepet rundt den sølvfargede kniven hun hadde i hånden, og presset den skarpe spissen inn i den myke, elfenbenshvite huden på innsiden av armen. Kuttet var dypt, men presist. Blodet dryppet raskt, samlet seg i en dam på gulvet foran henne og farget det delikate, hvite stoffet i nattkjolen i en makaber, dyprød nyanse. Lukten av jern og salt stakk i nesen.

Ophelia slapp kniven, som traff gulvet med en klirrende lyd. Genevieve rykket til som en skremt hare. Ophelia overså søsterens reaksjon og tente en fyrstikk. Hun nøt den sprakende lyden fra flammen som ble tent i stillheten på Grimm Manor. Hun strakte seg mot det nærmeste stearinlyset og ventet på at veken skulle tennes, mens hun banket på siden av lyset og telte hver berøring inne i seg.

Én, to, tre.

Da lyset endelig tok fyr, skjøv Ophelia det inn i besvergelsessirkelen, og resten av kubbelysene rundt Tessie Grimms livløse kropp flammet opp. Grimm-søstrenes skygger strakte seg helt opp til taket mens fløyelsgardinene blafret voldsomt.

Det var Ophelia som hadde våknet, gjennomvåt av svette midt i den fuktige New Orleans-natten, og funnet moren livløs og stiv på det kremfargede vevde teppet. Det var ingen forskrekkede skrik eller tegn til panikk eller noe annet mistenkelig. Ingen tegn til fare i det hele tatt. Bare moren, som lå utstrakt på gulvet, som om hun hadde bestemt seg for å legge seg til å sove på stuegulvet i stedet for i sengen. Hadde det ikke vært for den fremmede og litt knitrende følelsen av magi som varslet om at noe var veldig galt, hadde hun kanskje ikke funnet moren før solen sto opp. Og da ville det ha vært for sent.

Ophelia hadde så vidt registrert at søsteren listet seg ned den knirkende trappen etter henne, men hun var for opptatt med å bla gjennom minnene sine til å advare Genevieve om det grufulle synet som ventet nede. Ophelia gikk gjennom minnene for å få en bekreftelse på at hun hadde banket riktig antall ganger på sengegavlen og dunket knokene i riktig mønster på veggen før hun la seg. Men hun visste at hun hadde gjort det. Tvangshandlingene var blitt en vane. Det var ikke hennes feil. Det kunne det ikke være. Hun hadde gjort alt riktig.

Et lite øyeblikk hadde hun vurdert å bare la liket være og gå tilbake til sengs, overbevist om at den kalde kroppen kom til å være borte neste morgen, akkurat som alt tankespinnet hennes. Det var ikke før hun hørte Genevieves hjerteskjærende hulking og kjente den pulserende kraften i luften, at hun spratt opp. Hun hadde snerret til Genevieve at hun måtte finne fyrstikker. Deretter stormet hun gjennom Grimm Manor til morens arbeidsværelse, som hun endevendte for å finne de sju svarte stearinlysene hun trengte for å utføre besvergelsen før tiden løp ut.

Nå var Ophelia den eldste i Grimm-familien. Morens død gjorde henne til mye mer enn bare foreldreløs.

Skynd deg, tiden løper ut, hvisket skyggestemmen som hjemsøkte hver eneste våkne tanke hun hadde. Hvis du lar muligheten gå fra deg, får det konsekvenser.

Ophelia skjøv stemmen bort mens hun dyppet to fingre i sitt eget blod. Hun passet på at hun ikke strakk seg forbi sirkelen av stearinlys, så hun ikke brøt den og rotet til det hun hadde trent på hele livet. Dette var øyeblikket. Den ellevte time. Uansett hva hun bestemte seg for å gjøre nå, kom det til å forandre henne for alltid. Hun kunne nekte å fullføre besvergelsen og forbli den hun var – den eneste versjonen av seg selv hun noensinne hadde kjent – eller hun kunne betale prisen det kostet å videreføre familiearven.

«Du må ikke gjøre det, Ophelia», hvisket Genevieve i mørket. Hun tryglet nesten. Men familiens magi kunne ikke ende med Ophelia. Selv om dette ritualet kom til å endre hele hennes vesen, ville det knekke henne å la være. Behovet for å være god og gjøre godt for alle som noensinne hadde forventet noe av henne, lå dypt forankret i hennes indre. Uatskillelig fra sjelen hennes.

Ophelia lukket øynene og hvisket ordene i besvergelsen hun hadde gjentatt hver kveld som en vanhellig bønn siden hun lærte å snakke. Varmen fra flammene ble sterkere da hun avsluttet besvergelsen, og den tette luften fikk hele kroppen til å blusse mens hun konsentrerte seg om kraften som knitret over huden hennes. En svidd, bitter lukt brant i nesen. Det var lukten av magi.

Da det siste ordet forlot leppene, sluknet de svarte stearinlysene ett etter ett. Små skyer av ibenholtfarget røyk steg opp rundt sirkelen da hun la hånden inn under kragen på den åpne nattkjolen og tegnet et klissete, rødt segl rett over hjertet med de blodige fingrene.

Så ventet de. Ophelia med forventning. Genevieve med engstelse.

Temperaturen i herskapshuset sank ti grader. Stillheten ble tung og mørket litt for stille. Plutselig følte Ophelia at noen så på henne, blikk som brente seg inn i huden fra alle kanter. Øyne fra dem hun ikke kunne se – ikke ennå.

De ventet i mørket pinefullt lenge. Og de hadde ennå ikke hørt midnattskimingen fra den store klokken i forhallen, men Ophelia tenkte at besvergelsen burde ha virket nå. Kanskje hun hadde gjort det feil? Kanskje hun ikke hadde sagt ordene riktig eller tydelig nok. Kanskje hun hadde mislyktes fullstendig …

Et høyt skrik presset seg opp fra strupen hennes da flammer plutselig brant gjennom knoklene hennes og over huden. Hun falt forover på hendene mens ryggraden knaket og krummet seg i en unaturlig bue. Morens magi flommet gjennom kroppen, og Ophelia klynket av smerte. Hun presset pannen mot bakken så blodet smurte seg utover ansiktet hennes, og stemmen ble hes av skrikene. Genevieve gikk bort til henne og la en trøstende hånd på ryggen hennes, men var ute av stand til å gjøre annet enn å se på.

Da det endelig var over, sank Ophelia sammen på gulvet og ble liggende lenge for å få igjen pusten. Til slutt klarte hun å reise seg. Hun pustet dypt og hvisket en befaling til mørket – det som skulle besegle skjebnen hennes for alltid.

Genevieve gispet av ærefrykt da mørket besvarte Ophelias anmodning, og lysene ble tent på nytt av den lavmælte befalingen. Denne gangen var flammene sølvblå. Grimmblå.

Ophelia fikk et glimt av speilbildet sitt, som flimret i vinduet. Det mørke håret og den florlette nattkjolen var dynket i blod. Dyprøde striper var smurt utover de sylskarpe kinnbeina og dryppet ned over neseryggen på den spisse nesen, i slående kontrast til den porselenshvite huden. Det var imidlertid ikke det som fanget oppmerksomheten hennes. Ikke når blikket som stirret tilbake, ikke lenger var hennes eget. Øynene hadde ikke lenger den klare, himmelblå fargen fra da hun var liten, den fargen Genevieve fremdeles hadde. Isteden hadde de fått en isnende, spøkelsesaktig nyanse, nesten helt blottet for pigment. Det var den samme iskalde fargen moren hadde hatt. Den samme som bestemoren hadde i oljeportrettet som hang i entréen. Den samme som alle kvinnene i familien Grimm som hadde tatt imot magien, hadde hatt.

Den samme fargen som de disige, glødende omrissene av åndene hun nå kunne se lure i skyggene i rommet.

Grimm-blå.

En syrlig stolthet skjøt gjennom henne, men bølgen av sorg og frykt som fulgte, fikk nesten knærne til å svikte. En del av henne hadde håpet at magien ikke skulle bli overført, at moren ikke egentlig var borte fra den fysiske verden, selv om det kalde liket ved føttene hennes beviste noe annet. Den andre delen av henne, den som hadde utført besvergelsen og sluppet løs magien som nå strømmet gjennom årene hennes, var tilfreds.

Hun la merke til et flimrende speilbilde i glasset. En nysgjerrig ånd med et florlett smil kastet et skjelmsk blikk på henne før den forsvant med et blunk.

«Helvete, Ophie», hvisket Genevieve og dro Ophelia ut av transen. «Går det bra med deg?»

Ophelia sa ingenting, men løftet hånden, strøk fingeren over medaljongen rundt halsen og banket på den idet hun kjente de første tårene svi i øynene.

Én, to, tre.

Ophelia slapp ut et kvalt banneord ved det siste banket og snublet et skritt bakover mens hun så vantro ned på halskjedet. Hun holdt pusten mens hun ventet på en bekreftelse på at det ikke bare var innbilning.

Et øyeblikk senere pulserte medaljongen igjen – i takt med hamringen i brystet hennes.

Hjerteslag.

AVSKJED

TO NETTER TIL PHANTASMA

Få ting oppleves som uvanlig når man tilhører en familie med yrkesaktive nekromantikere. Ophelias barndom var fylt med lik som ble dratt inn og ut av Grimm Manor, turer til kirkegården, morens klager over nok et mulig demonisk virus som spredte seg gjennom New Orleans, eller timevis med undervisning om alle tenkelige paranormale skapninger hun kunne støte på i fremtiden. Formskiftere, vampyrer, hekser.

Men selv for Ophelia var det rart å våkne til spøkelser som lusket rundt på soverommet og i gangene, morgenen etter at hun hadde funnet morens livløse kropp. Hun var ikke sikker på om hun noen gang kom til å venne seg til de blekblå skapningene som dukket opp og forsvant igjen rundt henne. Skjønt spøkelsene overså henne stort sett. De beveget seg gjennom Grimm Manor og rundt i gatene i New Orleans som irrlys uten mål og mening, mens hun og Genevieve tok seg av det praktiske rundt morens død. Hvis hun ikke ga dem oppmerksomhet, gjengjeldte de fleste tjenesten. Noen så riktignok ut til å like å gjøre henne ubekvem. Hvis hun tilfeldigvis møtte blikket deres, nektet de å se bort. De fulgte enhver bevegelse og prøvde å få henne til å snakke med dem.

Både Ophelia og Genevieve hadde vært våkne siden daggry. Eller rettere sagt, de hadde vært ute av sengen siden daggry. Ophelia hadde brukt morgenen på å forberede morens lik før hun skulle hentes av rettsmedisineren, mens Genevieve samlet alt de trengte for å få en dødsattest og sette inn et minneord i New Orleans Post. Nå var det bare en time til skumringen falt, og hun og Genevieve var et kvartal unna rettsmedisinerens kontor for å ta et siste farvel. I motsetning til andre dødelige var ikke nekromantikere opptatt av tradisjoner som begravelse eller likvake. De tok farvel med den kroppslige formen til dem de var glad i, og ventet så på muligheten til å kontakte dem i etterlivet. Storslåtte seremonier føltes litt for endelig når de hadde en slik forbindelse til de døde.

Ophelia lurte på om hun innbilte seg den høytidelige spenningen som hang i den tette luften, eller om byen på en eller annen måte følte på det tyngende tapet av en av sine egne. Om den sørget fordi den visste at hun aldri kom til å fylle Tessie Grimms sko.

Den nye vekten av magien i hennes indre fikk magen til å vri seg. Det var bare et spørsmål om tid før hun ville føle trangen til å slippe den ut på en eller annen måte. Hvis det bygget seg opp for mye energi uten at den ble frigjort, ville den rive henne i stykker innvendig.

«Går det bra?» mumlet Genevieve ved siden av henne.

«Det går fint», løy Ophelia.

I stedet for å avsløre bløffen hennes gikk Genevieve bare høflig videre. «Har jeg noen gang fortalt deg at jeg virkelig ikke kan fordra å bo i en så lummer by?»

«Nesten hele tiden.»

«Det ødelegger alltid krøllene mine», klaget Genevieve, som om Ophelia ikke hadde sagt noe. «Helvete er sikkert mindre lummert enn dette.»

Ophelia fnøs. «Du vet hva de sier. Kom til helvete, vi har kanskje djevler og demoner, men håret ditt blir i alle fall ikke krusete.»

Genevieve rynket på nesen. «Æsj, ikke snakk om dem. Det er som å be om at en av dem dukker opp.»

Det var ikke slik det fungerte, selvfølgelig. Med mindre du snublet over en djevel, eller de snublet over deg, kunne de enkelte djevlene bare påkalles hvis du brukte de rette ordene eller navnene deres. Slik var det for mange overnaturlige vesener. Hun var nesten sikker på at Genevieve var klar over dette, selv om søsteren ikke fikk samme type opplæring som Ophelia. Men selv hvis Genevieve hadde fått det, var Ophelia sikker på at søsteren ikke ville hatt noe ønske om å huske det hun var blitt fortalt. Genevieve skiftet nesten alltid tema så snart djevler eller andre lignende vesener ble nevnt. Ophelia hadde derimot vært fascinert da moren lærte henne om helvetes ni sirkler i oppveksten. Det var langt mer interessant enn de endeløse timene med forelesninger om hvordan man kunne gjenopplive døde kropper for å få dem til å adlyde, hvordan man snakket med de døde, og hvordan man unngikk å bli besatt … Historiene om territoriene i helvete hadde alltid vært Ophelias foretrukne makabre fascinasjon.

Det var sannsynligvis fordi helvete bar på et løfte om en mulighet for noe eventyrlig og forlokkende – i motsetning til hennes egen virkelighet. Kjekke djevler, gjenferd og demoner som kunne dra henne med inn i en magisk og farlig verden. Som i en av de mørke kjærlighetsromanene hun hadde lest i biblioteket på Grimm Manor når hun ikke fikk sove. Farer burde kanskje ikke vært så forlokkende for Ophelia, men hun hadde levd isolert innenfor de støvete veggene på Grimm Manor mesteparten av livet og lengtet etter noe som kunne få hjertet til å slå fortere. Noe annet enn den ukjente magien som nå pulserte i årene hennes.

Som med magien var Ophelia i ferd med å lære at tanken om noe bare var behagelig så lenge den forble en tanke. En fjern dagdrøm. Å inneha noen som helst form for makt var like fremmed for Ophelia som utsiktene til eventyr eller romantikk. Og innerst inne var hun ikke sikker på om det føltes riktig. Det hadde aldri plaget henne å se moren håndtere de døde, men bare tanken på å manipulere noe så skjørt som selve livet fikk henne nesten til å ønske at hun hadde oppdaget morens tragiske skjebne etter tidsfristen ved midnatt, så hun ikke hadde kunnet overta magien hennes.

Hvis dere ikke er hjemme før det blir mørkt, kommer du og Genevieve til å dø, hvisket skyggestemmen, som bredte seg ut som røyk i tankene hennes da den våknet til live av engstelsen hun følte i kroppen.

Stemmen hadde vært der så lenge hun kunne huske, i sinnets mørkeste avkroker, og sagt at hun måtte gå gjennom bestemte døråpninger for å unngå at hele familien gikk til grunne. Den fikk henne til å banke på dører for å få et øyeblikks stillhet fra egne tanker. Den maste på henne om å begå grusomme forbrytelser mot sårbare småvesener. Da hun var yngre, hadde hun bekymret seg for om hun var besatt. Hun hadde pakket alle sakene sine og kommet seg halvannen kilometer oppover veien for å spare familien for ondskapen sin, før moren fant henne og forklarte at skyggestemmen ikke var virkelig. Den var bare en del av sinnet hennes. Noe hun måtte lære å leve med for alltid.

Solen går snart ned, insisterte skyggestemmen. Tikk, takk. Tikk, takk. Tikk, takk.

Hun skjøv stemmen unna og flyttet oppmerksomheten til likhuset, som endelig kom til syne foran dem. Genevieve hektet armen sin i Ophelias for å støtte seg da de gikk inn i den sjarmerende bygningen. En bjelle klang i det lille venterommet da de gikk inn.

«Hei, kjære dere», hilste den velkjente mannen. Byen var så liten at mannen var både rettsmedisiner og begravelseskonsulent, i tillegg til at han tok på seg andre merkelige og makabre oppgaver som måtte dukke opp. Han var eldre, rundt seksti år, med gråstenk i håret og en hvit bart som var i sårt behov av en stuss. «Følg meg.»

De fulgte etter ham ut av venterommet og nedover en gang til de var helt bakerst i bygningen. Han holdt døren åpen for dem og vinket dem inn i et stort rom fylt med kister.

«Jeg liker ikke dette», hvisket Genevieve.

Ophelia lot blikket gli raskt over rommet, og øynene festet seg på den ene åpne kisten til høyre for dem. Hun svelget tungt idet hun nærmet seg, og kjente frykten som nesten kvalte henne da hun kikket ned på kvinnen som lå der.

Den enkle, kremfargede kjolen moren hadde hatt på seg kvelden før, var borte og erstattet av en forseggjort, svart kjole i chiffon, som fikk morens hvite hud til å se enda blekere ut. Det var moren som hadde valgt kjolen, i tilfelle ånden hennes bestemte seg for å bli værende. Tessie Grimm var nemlig fast bestemt på at hun ikke skulle tilbringe evigheten som et spøkelse i korsett, men da Ophelia så kjolen i kisten nå, tenkte hun at det kanskje var et feilgrep.

«Faen. Dette får henne bare til å se …» Genevieve rynket den lille, spisse nesen da hun stilte seg ved siden av Ophelia for å se ned i kisten. «Spøkelsesaktig ut. Jeg sa jo at vi burde ha valgt den lilla.»

Ophelia sukket og banket knokene, én, to, tre, mot siden av kisten for å roe seg ned. Hun var enig når det gjaldt kjolen, men det var for sent nå. Dessuten var tidsvinduet for når det var mulig for morens ånd å vende tilbake, lukket for lengst. Sjeler som bestemte seg for å ikke gå over til det hinsidige umiddelbart, kom tilbake innen få timer etter dødsøyeblikket. Dette kom derfor til å bli deres siste farvel. Kjolen hadde egentlig ikke så mye å si.

Ophelia visste at hun burde være glad for at morens sjel hadde hatt fred nok til å gå videre. Det var en tanke hun hadde gjentatt for seg selv under den krevende prosessen med å sy igjen morens skjøre øyelokk før rettsmedisineren hentet liket fra huset i morges – et gammelt nekromantikertriks for å sikre at sjelen kunne hvile i fred uten å bli forstyrret av en uønsket gjenopplivning. Likevel var det noe som gnagde i bakhodet hennes, noe som sa at dette ikke var et endelig farvel. Det var derfor hun ennå ikke hadde felt en eneste tåre.

«Hvis du bare skriver under her, frøken Grimm», sa rettsmedisineren og rev henne ut av tankene mens han dultet forsiktig på håndbaken hennes med en penn.

Ophelia tok imot pennen og banket den på håndbaken to ganger til før hun skriblet navnet sitt nederst på pergamentet han hadde lagt oppå den lukkede delen av kisten. Rettsmedisineren så rart på henne da han la merke til ticet, før han nikket takknemlig og stakk pennen tilbake i jakkelommen og ga den et lett klapp.

«Og dere er begge sikre på at dere ikke ønsker obduksjon?» spurte han. «Jeg vet at alt tyder på at det var et hjerteinfarkt, men hun var fryktelig ung til at hjertet skulle svikte uten …»

«Du skal ikke skjære opp moren vår», avbrøt Genevieve bestemt. «Det er ille nok at Ophelia allerede har sydd …»

Ophelia stakk albuen i magen til søsteren. Det å sy igjen øynene på et lik med en demonvelsignet tråd var en godt bevart hemmelighet blant nekromantikere. Ble den avslørt, kunne alminnelige dødelige begynne med denne praksisen og gjøre det umulig for nekromantikere å gjenopplive eller la noen andre besette liket. Da ville ikke moren ha kunnet tjene penger på folk som ønsket å gjenopplive sine avdøde av alle mulige groteske grunner. Ikke det at folk flest hadde mage til det uansett – det hadde i hvert fall ikke Genevieve. Hun brekte seg nesten da hun kom inn og så Ophelia gjøre seg ferdig med stingene, og Ophelia selv hadde ventet til siste øyeblikk med å utføre de nødvendige tiltakene på morens lik før rettsmedisineren kom for å hente kroppen.

«Glem det», mumlet Genevieve. Hun stakk hånden inn i foldene på kjolen og trakk frem papirene hun hadde sittet med hele morgenen. «Her er fødselsattesten hennes og minneordet vi har skrevet.»

Mannen klødde seg i den tykke hvite barten, og blikket flakket mellom dem som om han forsøkte å forstå den merkelige oppførselen deres. «Jeg skal sørge for at en kopi av dødsattesten blir sendt til Grimm Manor så snart som mulig», sa han til slutt og tok imot papirene fra Genevieve. «Bruk den tiden dere trenger til å ta farvel. Jeg venter rett utenfor døren, så jeg kan låse etter dere.»

Jentene nikket og snudde seg mot moren igjen da mannen gikk ut av rommet.

«Hun kommer ikke tilbake, gjør hun vel?» mumlet Genevieve.

Ophelia trakk pusten dypt. «Det ser ikke slik ut.»

«Det kommer til å gå bra med oss», sa Genevieve, mer til seg selv enn til Ophelia. «Hvis hun hadde hjerteproblemer, var det sannsynligvis bare en tilfeldighet. Jeg er sikker på at vi ikke har arvet det av henne. Bestemor var tross alt frisk som en fisk hele livet, og hun ville sikkert ha levd mye lenger om det ikke var for ulykken. Mor hadde nok ikke villet at vi skulle bekymre oss.»

«Nei, hun ville at vi skulle gå videre i livet. Det er typisk henne å etterlate meg her alene for å føre familiearven videre.» Lyden som kom fra Ophelias strupe, var en mellomting mellom en latter og et hulk. «Jeg vet ikke hvordan hun forventer at jeg skal klare dette uten henne. Jeg kommer aldri til å bli like god som henne. Jeg har bare fått halvparten av den opplæringen hun hadde da moren hennes døde.»

«Ingen forventer at du skal være perfekt, Ophie», sa Genevieve rolig.

«Hun forventet det», kontret Ophelia og tenkte på morens dype, skuffede sukk hver gang hun rotet til en besvergelse eller ikke tenkte raskt nok. «Hun presset kanskje ikke deg til å være perfekt, men hun stilte alltid andre krav til meg. Og selv om mor ikke hadde særlig stor tro på meg, kan jeg ikke la være å stille de samme kravene til meg selv.»

«Ophelia», sa Genevieve strengt. «Det er ikke rettferdig å kreve det av deg selv.»

Ophelia rynket på nesen, men sa ikke mer. Genevieve forsto ikke. Og hvordan skulle hun kunne det? Genevieve fikk lov til å løpe fritt rundt i hele barndommen, mens Ophelia var innesperret på Grimm Manor for å få opplæring i familievirksomheten. Skyggestemmen hånet henne hver gang hun gjorde en feil.

Bestemor hadde kanskje brakt nekromantifaget til New Orleans, men det var Tessie Grimm som gjorde det til et trekkplaster for både turister og lokalbefolkningen. Grimm Manor fikk en jevn strøm av besøkende fra morgen til kveld, mandag til lørdag, fordi folk i New Orleans kom løpende til Tessie Grimm for så å si hva som helst som hadde med hjemsøkelser å gjøre.

Kan du kontakte broren min i det hinsidige, så jeg kan fortelle ham at jeg er lei meg?

Kan du gjenopplive kjæresten min, så hun kan fortelle politiet at jeg ikke gjorde det?

Kan du overbevise en poltergeist om å besette mannen min, så det blir lettere å holde ut med ham?

Hele virksomheten hvilte nå på Ophelias skuldre.

«Vi må gå videre», fortsatte Genevieve og avbrøt tankestrømmen. «Vi må få en avslutning, så vi kan føre arven hennes videre.»

«Du mener så jeg kan føre arven hennes videre», korrigerte Ophelia. «Du er ikke bundet til Grimm Manor. Det er ikke din byrde, og det ønsker jeg heller ikke at det skal være.»

Ophelia bet seg i leppen og lukket øynene et øyeblikk før hun trakk pusten dypt. Sorgen og angsten tok over. Hun ville mye heller kjenne på raseriet. Raseriet over at moren hadde etterlatt henne her for å ta over familiemagien og Grimm Manor lenge før hun var klar for det. Hun visste at det sannsynligvis var unødvendig å være så sint på de døde, men sinnet var lettere å tolerere enn sorgen som gjemte seg rett under overflaten. Raseri og trass ga henne energi, drev henne fremover, men om hun lot sorgen ta over, var hun ikke så sikker på om hun ville klare å reise seg igjen.

Genevieve så indignert på søsteren. «Helvete heller, Ophie, jeg kommer ikke bare til å dra min vei og forlate deg for alltid. Dessuten trenger vi ikke å bestemme oss for noe når det gjelder Grimm Manor, med en gang, ok? Du trenger ikke å overta mors oppgaver og hjelpe gud og hvermann i New Orleans bare fordi hun og bestemor gjorde det. Jeg vet det føles overveldende akkurat nå, men bare fordi vi arver Grimm Manor, betyr det ikke at vi må …»

«Stopp», forlangte Ophelia mens hun så ned i kisten igjen.

Genevieve presset leppene sammen. Ophelia visste ikke hvordan hun skulle fortelle det til søsteren ennå. Genevieve drømte fortsatt om at de to skulle reise og oppleve verden sammen, slik de hadde lovet hverandre som barn. Men nå som moren var borte, var Grimm Manors skjebne så å si avgjort i Ophelias øyne.

Ophelia strakte seg frem og strøk fingertuppene mot morens hule kinn. Så snart hun forlot dette rommet, kunne hun bare treffe Tessie Grimm i minnene sine. Minner om den eksentriske kvinnen som drakk sju kopper te om dagen, til hun luktet av vanilje og chai blandet med duften av besvergelsessalt og magi. Minner om den beroligende stemmen som leste høyt fra bøker i biblioteket før lunsj, og den metalliske klangen av sverd under fektetimene om kvelden. Eller minner fra opplæringen i alle magiens regler og hvordan man skulle håndtere de døde, mens Genevieve tok pianotimer i salongen. Om lukten av gryterett og honningglasert maisbrød hver søndag om vinteren.

«Vi møtes igjen en dag», lovet Ophelia.

Hvis du ikke banker tre ganger på den døren i løpet av de neste fem sekundene, hvisket den lumske skyggestemmen i hodet hennes, dør du også.

Ophelia gispet etter luft da glimt av hennes egen altfor tidlige død flimret foran øynene hennes. En skyggeaktig skikkelse sto foran henne og flerret det myke kjøttet hennes med klør like lange som fingrene hennes.

Tikk, takk.

Musklene stivnet idet adrenalinet pumpet gjennom henne, og hun snudde seg desperat mot døren.

«Ophelia? Shit. Er det stemmen igjen?» spurte Genevieve bekymret og skyndte seg frem i det rosa taftskjørtet med en utstrakt hånd.

Tikk, takk. Tikk, takk. Tikk, takk.

Ophelia snublet i sin egen kjole da hun kastet seg mot utgangen og banket knokene tre ganger mot den solide døren, før skyggestemmen telte ned det siste sekundet. Så ble det stille. Stemmen var borte igjen. Fordampet fra tankene som tåke som hadde lettet.

«Jenter?» Rettsmedisinerens stemme kunne høres fra den andre siden av døren. «Banket dere på? Døren er ikke låst, altså.»

Ingen av dem tok seg bryet med å forklare da Genevieve gikk bort og rev opp døren. Mannen ga dem et medlidende blikk da de kom ut, før han låste døren og fulgte dem til døren. Genevieve sendte ham et kort, irritert blikk. Hun hatet medlidenhet.

«Lykke til», sa rettsmedisineren og bøyde hodet høflig da de gikk ut i ettermiddagssolen. Ophelia nikket takknemlig og fulgte etter Genevieve. Lillesøsteren lot være å komme med noen høflighetsfraser der de vandret av gårde.

Luften i New Orleans dirret fremdeles av den merkelige spenningen Ophelia hadde lagt merke til på vei til likhuset, men den føltes litt annerledes på vei hjem. En tykk tåke av følelser hadde omgitt henne ved tanken på å ta farvel med moren, i den grad at hun ikke hadde hatt rom for å legge merke til noe annet. Nå kjente hun derimot at det lå en uvanlig stemning over New Orleans.

Gatene i Garden District var mørkere enn vanlig, til tross for de siste strålene fra kveldssolen som skinte. Hælene på Ophelias støvler klakket mot brosteinen på fortauet da hun og Genevieve gikk nedover gaten. Vanligvis ville gatene fremdeles vært fulle av hestekjerrer og turister på vei til og fra det franske kvarteret, med jazzmusikk summende i det fjerne. Men nå var gaten foran dem stille, skyggefull og urovekkende rolig. Det var noe uhyggelig i luften.

«Vi må komme oss hjem», sa Ophelia inntrengende til Genevieve mens blikket hennes flakket rundt dem. «Det er noe som ikke stemmer.»

«Hva snakker du om?» spurte Genevieve og hevet øyebrynene. «Jeg merker ingenting. Det er jo ingen ute i kveld.»

«Akkurat», mumlet Ophelia. «Det er turistsesong, hvorfor er det så stille?»

«Det var stille tidligere også», påpekte Genevieve. «Kanskje folk er redde for at det skal begynne å regne. De skyene er faretruende mørke.»

Ophelia bøyde hodet bakover for å se opp på de bølgende, grå skyene i det fjerne. Kanskje Genevieve hadde rett, kanskje folk var redde for regnet. Men det forklarte likevel ikke magefølelsen hun hadde. Eller hvorfor grenene på eiketrærne langs gaten virket mer forvridde enn vanlig og fuktigheten i luften virket litt mer kvelende.

Pulsen til Ophelia økte da noe ilte forbi i de dype skyggene bortenfor det intrikate smijernsgjerdet ved husene til høyre for dem. Hun gikk tettere inntil søsteren da de senket farten og stoppet ved en kafé i et gatekryss. Vinden blafret i det tykke grå skjørtet hennes, og den velkjente duften av friterte bakevarer og melis traff nesen et øyeblikk senere.

«Åh!» Genevieve grep tak i armen til Ophelia og trakk henne mot kafeen. «Vent litt, Ophie, jeg ser en venninne.»

Før Ophelia rakk å protestere, gikk Genevieve inn på kafeen og hvinte da hun så ei jente Ophelia aldri hadde sett før. Ophelia gikk nærmere for å se gjennom vinduet i døren da den svingte igjen. Hun så den livlige lillesøsteren kaste armene rundt den fremmede med en fortrolighet som ga henne en klump i halsen. Det fantes ikke et eneste menneske i hele verden, bortsett fra Genevieve, som Ophelia kjente godt nok til å hilse på på den måten.

Men her sto Genevieve og snakket engasjert med denne jenta med lingult hår, og hun gjorde det med et glimt i de livlige, kornblomstblå øynene som lenge hadde vært fraværende i Ophelias nærvær.

Søsteren din fikk seg venner mens du var innestengt i huset og hjalp moren din med å påkalle de døde, sa skyggestemmen. Hater du henne ikke? Skulle du ikke ønske at du kunne skade henne? Få henne til å blø? De synes hun er perfekt, morsom og pen, og du er …

«Stopp», hvisket hun bestemt og strakte ut hånden for å banke knoken mot glasset.

Én, to, tre.

Stemmen forsvant.

«… hører du? Farrow Henry påstår at han skal være med. Han kommer ikke til å overleve hele to netter på det stedet hvis ryktene er sanne», sa en dyp stemme bak henne.

Ophelia snudde seg og så to menn på hennes egen alder gå mot henne fra den andre siden av krysset.

«Nevøen til Richard Henry?» Den andre mannen lo. «Han ble født med en sølvskje i munnen. Jeg vedder tjue sølvmynter på at han drar første natt fordi rommet hans ikke er luksuriøst nok.»

«Ja, han er heldig om han ikke dør av hjerteinfarkt i løpet av de første to timene», sa den første mannen.

Den første mannen, den høyeste av dem, ofret knapt Ophelia et blikk da de krysset gaten og brøytet seg forbi henne og inn på kafeen. Den andre tok en titt på de hjemsøkende øynene hennes og rykket til. De ruslet rett bort til Genevieve. Ophelia svelget tungt da søsteren grep hengivent tak i den høyeste mens hun bøyde hodet bakover og lo av det han hadde sagt. Til tross for søsterens overbevisende skuespill for å vise at alt var i orden, kjente Ophelia Genevieve godt nok til å skjønne at det var en maske for å skjule sorgen. Nyheten hadde sannsynligvis ikke spredt seg i New Orleans’ sosietetskretser ennå, og Genevieve var absolutt ikke den som ville ødelegge en hyggelig stund med en så dyster avsløring.

Ophelia måtte se bort. Genevieve hadde et helt liv utenfor Grimm Manor. Hun hadde knyttet bånd og skapt minner med mennesker som Ophelia ikke engang kunne navnet på.

Før hun rakk å vikle seg for dypt inn i den tankerekken, så hun et lysglimt i glasset bak seg. Hun snublet bakover, snurret rundt og ble nesten kvalt av det hun så.

Noen få meter unna så hun en ånd. Skikkelsen var omgitt av den samme isblå disen som de andre hun hadde sett. Grimm-blå. Selvfølgelig.

Ånden la hodet på skakke mot henne.

Ophelia svelget tungt. «Jeg er ikke henne.»

Ånden svevde nærmere.

«Gå bort.» Ophelia viftet bort ånden med en håndbevegelse. «Jeg er ikke henne, hun er borte. Jeg kommer aldri til å bli henne. La meg være i fred.»

I New Orleans kjente nemlig alle til nekromantikeren Tessie Grimm. Selv de døde. Spesielt de døde.

Ånden åpnet munnen som for å si henne imot, men før den kunne si noe, gikk noen rett gjennom den gjennomsiktige kroppen. Den forsvant som røyk i vinden.

«Den har kommet hit, jeg sverger», insisterte mannen, som nettopp uvitende hadde gått gjennom ånden, til partneren sin mens de gikk forbi med hodene tett sammen. «Bortenfor den gamle katedralen, der kirkegården lå før. Emma sa at hun så den der i går.»

Mannens ord vekket Ophelias sanser. Hun hadde rett. Når lavmælte rykter var det eneste som brøt den merkelige stillheten, var det noe fælt i gjære.

Ophelia snudde seg tilbake mot kafeen og dro opp døren. Genevieve og vennene løftet ikke engang blikket fra samtalen da hun nærmet seg. Det var en svært lavmælt samtale.

Ophelia kremtet. «Genevieve?»

Genevieve stanset hviskingen og så på Ophelia med et glimt av overraskelse i øynene. Som om hun hadde glemt at Ophelia var der. «Å. Ophie.»

«Det er nesten mørkt», sa Ophelia. Det var ikke behov for noen forklaring. Genevieve var fullstendig klar over hvorfor den enkle setningen skapte en følelse av at det hastet.

Genevieve snudde seg tilbake til vennene og sukket. «Beklager, jeg må gå. Men jeg skal absolutt si fra når jeg føler meg klar for en middag. Vi kommer til å ha mye å snakke om.»

De andre nikket samtykkende, øynene flakket nysgjerrig over Ophelia, men ingen av dem tok seg bryet med å hilse på henne eller presentere seg. Det var egentlig like greit. Ophelia var uansett ikke i humør til å være sosial.

Da de var kommet ut igjen og døren var lukket godt igjen bak dem, spurte Ophelia: «Hvem var det?»

«Bare noen bekjente», svarte Genevieve med en avfeiende håndbevegelse.

«Hvor traff du dem?» insisterte Ophelia.

Genevieves øyne gled muntert mot søsteren. «Ikke noe tvilsomt sted, om det er det du lurer på.»

«Selvfølgelig ikke.» Ophelia ristet på hodet og hektet armen sin i Genevieves for å dra dem raskere nedover gaten, idet nok et glimt av noe lysende blått dukket opp bak skulderen hennes. «Du har bare aldri nevnt dem før.»

«Går det bra med deg?» spurte Genevieve.

Nok et blått glimt dukket opp til høyre for dem. Ophelia stivnet da blikket hennes møtte den nye åndens.

«Ophie? Du ser ut som du har sett et … åh.» Genevieves øyne ble store. «Det er det, ikke sant? Du ser dem nå.»

«Hjelp meg å tenke på noe annet», ba Ophelia. «Hva snakket dere om der inne?»

De hoppet over et hull i fortauet mens de skyndte seg videre, bort fra Garden District.

«Å, ehm …» Genevieve nølte. «Farrow Henry! Ja. Det stemmer. Bare smålig sladder om New Orleans’ mest beryktede ungkar.»

«Kjenner du ham?» undret Ophelia. «De andre karene snakket om ham da de gikk inn.»

«Nei. Jo. Nei.» Genevieve ristet frustrert på hodet. «Han ba meg med på et ball i fjor. Faren hans er leder for en Mardi Gras-organisasjon som heter Mystick.»

«Jeg trodde ikke du dro på noen av ballene», kommenterte Ophelia.

Genevieve fnøs. «Jeg gjorde ikke det. Jeg hadde planer om det, hadde sydd kjole og alt, men den drittsekken lot meg i stikken og dro med noen andre. Men jeg sørget for å dukke opp på paraden til Mystick, altså. Jeg kunne ikke motstå muligheten til å se ham vri seg i ubehag.»

Ophelia hevet øyebrynene over søsterens dristighet, og latteren boblet i halsen. Til tider kunne Genevieve være frekkere i kjeften enn en sjømann. Bare tanken på at noen skulle såre Genevieve, fikk blodet hennes til å koke, ikke minst fordi det var latterlig at noen skulle finne seg noen bedre enn søsteren. Genevieve ville sagt at Ophelia var partisk, men faktum var at flere beilere faktisk sendte kjærlighetsbrev til herskapshuset hver måned.

«Vel, han er åpenbart hjernedød hvis han kastet bort muligheten sin med deg», kommenterte Ophelia.

Genevieve fnøs. «Det går bra. Jeg hadde sex med bestevennen hans bak på paradeflåten som hevn.»

Solen forsvant bak horisonten. Begge økte instinktivt farten da de gikk forbi de fargerike husrekkene i sentrum. Moren deres hadde lært dem to gylne regler om å ferdes i New Orleans etter mørkets frembrudd: Den første var at dersom mørket ser på deg, må du aldri se tilbake … Det var en sikker måte å bli fanget av en djevel på.

Djevler har ferdes i New Orleans like lenge som hekser og vampyrer, kanskje enda lenger. Ophelia hadde aldri møtt en selv, og til tross for alt hun hadde lært av moren om de lumske vesenene, var hun ikke klar for et ekte møte med en. Ikke ennå.

Den andre regelen var at hvis du brøt den første, måtte du aldri noensinne inngå avtaler med en djevel. Med mindre du hadde et ønske om å miste sjelen din. Noe mange altfor nysgjerrige turister aldri så ut til å lære seg. De flokket seg til steder som New Orleans, steder med dype røtter i magi, på jakt etter ting de ikke visste noe om.

Folk med en desperat fascinasjon for vesenene som lurte i mørket, var sjelden begeistret med det som skjedde når de faktisk traff dem.

Ophelia så seg rundt. Hun la merke til at det var svært få andre etternølere som vandret i gatene sammen med dem. Et par butikkeiere som var ferdige på jobb, og noen modige gateartister som nettopp hadde startet dagen. Ingen av disse hadde noen som helst beroligende effekt på Ophelias nerver. Men de var i det minste ikke helt alene.

Som for å understreke akkurat den følelsen suste en hestevogn forbi, og lyden av hovene mot brosteinen smeltet sammen med de forførende jazztonene som steg mot et klimaks i det fjerne. Et par ruslet sakte mot dem og ristet på hodet ved synet av de to søstrene som spaserte arm i arm. Ophelia var usikker på om de på en eller annen måte mislikte dem, eller om sladderen om moren allerede var så utbredt at tilfeldige medlemmer av lokalsamfunnet hadde begynt å kondolere. Uansett var Ophelias iskalde blikk nok til å få dem til å krympe seg og skynde seg videre.

«Ser ut som om mors evne til å forurolige byfolk har gått i arv.» Genevieve rynket litt på nesen. «Jeg skal ikke lyve, Ophie, det er litt vanskeligere å se på deg nå.»

Det kom ikke som et sjokk at Genevieve ble ubekvem av Ophelias nye øyefarge. Lillesøsteren hadde alltid hatt problemer med å ha øyekontakt med moren, og gjennom hele oppveksten gjorde hun det krystallklart at dersom Ophelia på tragisk vis skulle gå bort uten egne arvinger, kom ikke Genevieve til å føre familiearven videre.

Det hadde alltid plaget Genevieve at folk så lett lot seg irritere av den merkelige lille familien. Da Genevieve nådde en viss alder, begynte hun til og med å nekte å bli med moren til byen i tilfelle de skulle støte på noen av sosietetsvenninnene hennes. Men ingenting av dette hadde noensinne plaget Ophelia.

Kanskje fordi Ophelia visste at dette også var hennes skjebne. Eller kanskje Genevieve bare var flau fordi venninnene hadde sagt at hun burde være det. Ophelia hadde aldri hatt noen egne venner som kunne utøve et slikt gruppepress. De få gangene Ophelia interesserte seg for gutter, endte det i lidenskapelige affærer som rant ut i sanden like raskt som de hadde begynt. Ikke én eneste gang hadde det nådd det stadiet hvor det falt seg naturlig å presentere dem for familien.

Ophelia kunne ikke la være å lure på om hun var fullstendig uforberedt på å ta del i det normale samfunnet uten moren som veileder. Døden var hun fortrolig med. Det var det å leve som kom til å bli den virkelige utfordringen.

Ved siden av henne rykket Genevieve plutselig til. Hun snudde seg for å titte over skulderen og hadde et merkelig uttrykk i øynene.

«Hva er det?» insisterte Ophelia.

Genevieve nølte. «Det er bare noe en av venninnene mine sa tidligere … om …» Hun ristet på hodet. «Glem det. La oss bare komme oss hjem. Jeg fryser.»

«La oss ta en hestekjerre», insisterte Ophelia idet mørket senket seg. «Jeg vet at vi ikke burde sløse med penger, men jeg har ikke lyst til å være her et sekund lenger enn vi må.»

